ΓΡΑΠΤΗ ΕΡΩΤΗΣΗ P-1524/98

υποβολή: Karin Riis-Jørgensen (ELDR) προς την Επιτροπή

(11 Μαΐου 1998)

Θέμα: Περιβαλλοντικές πτυχές του PVC σε σχέση με την οδηγία του Συμβουλίου COM(97)358

Αναφορικά με την οδηγία του Συμβουλίου COM(97)358(1) σχετικά με τα οχήματα εκτός χρήσεως, θα μπορούσε η Επιτροπή να αναφέρει με ποιον τρόπο έχει διασφαλίσει ότι η οδηγία βασίζεται στα πλέον πρόσφατα στοιχεία και μελέτες;

Πρόκειται, ειδικότερα, για τα στοιχεία που περιέχονται στην οδηγία, σύμφωνα με τα οποία η καύση 1 κιλού PVC οδηγεί στην παραγωγή 2-5 κιλών προϊόντος επεξεργασίας καυσίμου. Σε ποιους υπολογισμούς βασίζονται οι αριθμοί αυτοί; Ποιο είναι επίσης το ποσοστό αποβλήτων καύσεως του PVC σε σχέση με τη συνολική ποσότητα του προϊόντος της καύσεως;

Σε ποιες μελέτες βασίζεται το στοιχείο που περιέχεται στην οδηγία, σύμφωνα με το οποίο η καύση PVC οδηγεί σε εκπομπές διοξίνης; Μπορεί επίσης η Επιτροπή να διευκρινίσει την ποσότητα της διοξίνης για την οποία ευθύνονται αντιστοίχως η χαλυβουργία, η τσιμεντοβιομηχανία και το PVC;

Ο λόγος για τον οποίο τα προϊόντα της καύσεως πρέπει να διατίθενται ως επικίνδυνα απόβλητα είναι κυρίως το γεγονός ότι περιέχουν βαρέα μέταλλα. Μπορεί η Επιτροπή να διευκρινίσει το ποσοστό των βαρέων μετάλλων στα προϊόντα καύσεως για το οποίο ευθύνεται το PVC;

Μπορεί επίσης η Επιτροπή να παράσχει στοιχεία που να τεκμηριώνουν ότι η αντικατάσταση του PVC από οιοδήποτε διαφορετικό υλικό θα οδηγήσει στη μείωση της συνολικής επιβάρυνσης του περιβάλλοντος;

Απάντηση της κ. Bjerregaard εξ ονόματος της Επιτροπής

(17 Ιουλίου 1998)

Εγκρίνοντας την πρόταση οδηγίας του Συμβουλίου για τα οχήματα στο τέλος του κύκλου ζωής τους(2), στις 9 Ιουλίου 1997, η Επιτροπή ααποφαινόταν: "εκτιμώντας ότι το πολυβινυλοχλωρίδιο (PVC) αποτελεί υλικό που συνήθως υπάρχει σε οχήματα στο τέλος του κύκλου ζωής τους; ότι η Επιτροπή πρόκειται να εξετάσει τα στοιχεία που αφορούν τα περιβαλλοντικά ζητήματα, σχετικά με την παρουσία PVC σε ρεύματα αποβλήτων; ότι, βάσει των στοιχείων αυτών, η Επιτροπή πρόκειται να αναθεωρήσει την πολιτική της σχετικά με την παρουσία PVC σε ρεύματα αποβλήτων και πρόκειται να υποβάλει προτάσεις, ώστε να αντιμετωπιστούν προβλήματα, τα οποία μπορεί να προκύψουν απάυτής της πλευράς, όπου αυτό δικαιολογείται για περιβαλλοντικούς λόγους ή για λόγους υγείας."

Στην αιτιολογική έκθεση της ανωτέρω πρότασης οδηγίας, παρουσιάζονται πολλά στοιχεία σχετικά με την αποτέφρωση του PVC. Κατά την αποτέφρωση του PVC, εκλύονται όξινες αναθυμιάσεις, οι οποίες πρέπει να εξουδετερώνονται. Στην περίπτωση της ξηρής κατεργασίας των καπναερίων, συνήθως με άσβεστο, η εξουδετέρωση έχει ως αποτέλεσμα το σχηματισμό σημαντικών ποσοτήτων ευδιάλυτων καταλοίπων, τα οποία ταξινομούνται ως επικίνδυνα, κυρίως χλωριούχου ασβεστίου με προσμίξεις βαρέων μετάλλων. Οι πηγές στοιχείων που χρησιμοποιήθηκαν για να καταδειχθούν τα προβλήματα αυτά είναι πολλές, μεταξύ άλλων η μελέτη που εκπονήθηκε το 1996 από την Υπηρεσία Προστασίας του Περιβάλλοντος της Δανίας. Η Επιτροπή έχει αναθέσει την εκπόνηση μελέτης, στην οποία θα εξεταστεί διεξοδικότερα το πρόβλημα της ποσότητας και του επικίνδυνου χαρακτήρα των καταλοίπων που αφήνει η αποτέφρωση του PVC.

Όσον αφορά το σχηματισμό διοξινών κατά τη διεργασία της καύσης, στο κείμενο της αιτιολογικής έκθεσης της προαναφερόμενης πρότασης για οδηγία, διευκρινίζεται ότι η καύση του χλωρίου που προέρχεται από το υδροχλωρικό οξύ είναι δυνατόν να προκαλέσει το σχηματισμό διοξινών ανάλογα με τις συνθήκες της καύσης. Το στοιχείο αυτό δεν αμφισβητείται από την επιστημονική κοινότητα. Από πρόσφατη καταγραφή που διενήργησε η Υπηρεσία Περιβάλλοντος της Βόρειας Ρηνανίας-Βεστφαλίας, στη Γερμανία, προέκυψε ότι στην αποτέφρωση των αποβλήτων σε αποτεφρωτήρες, ανεξάρτητα από το είδος τους, αναλογεί ποσοστό άνω του 40 % του συνόλου των εκπομπών διοξινών στην Κοινότητα.

Η Επιτροπή ασχολείται σήμερα με την κατάστρωση οριζόντιας στρατηγικής για την αντιμετώπιση των επιπτώσεων του PVC στο περιβάλλον και στην υγεία του ανθρώπου. Η Επιτροπή έχει αρχίσει εργασίες σχετικά με το PVC και αυτή τη στιγμή συγκεντρώνει πληροφορίες για τα προβλήματα που συνδέονται με τον κύκλο ζωής των προϊόντων από PVC. Για την προσέγγιση και άλλων πτυχών της διαχείρισης των αποβλήτων PVC, θα αρχίσει προσεχώς, μεταξύ άλλων, η εκπόνηση μελέτης με θέμα τη συμπεριφορά του PVC που απορρίπτεται σε χώρους εναπόθεσης αποβλήτων.

(1) ΕΕ C 337, 7.11.1997, σελ. 3.

(2) ΕΕ C 337, 7.11.1997.